**Az apai elismerő nyilatkozat személyes jognyilatkozat, ezért ennek jegyzőkönyvbe foglalása és aláírása miatt az érintett feleknek SZEMÉLYESEN kell megjelenni a hatáskörrel rendelkező hatóság előtt.**

**Apai elismerő nyilatkozat felvehető bármelyik anyakönyvvezető előtt vagy az illetékes bíróság-, gyámhatóság-, közjegyző-, illetve konzuli tisztviselő előtt.**

**Az apai elismerő nyilatkozat felvétele előtt szükséges bemutatni, leadni az alábbi**

**iratokat, okiratokat**

- **az anya és az apa érvényes személyazonosításra alkalmas okmányát** (személyazonosító igazolvány/ vagy útlevél/ vagy vezetői engedély)

- **az anya és az apa állampolgárságát igazoló okmányát** (személyazonosító igazolvány/vagy útlevél/vagy honosítási okirat)

- **az anya és az apa személyi azonosító számát és lakcímét igazoló hatósági igazolványát** (lakcímkártya)

- **a tolmács személyazonosításra alkalmas okmányát, lakcímkártyáját** (amennyiben az ügyintézés során tolmács közreműködésére van szükséges),

- **a gyám-, gondnok személyazonosításra alkalmas okmányát, lakcímkártyáját** (amennyiben az ügyintézés során gyám- vagy gondnok jelenlétére van szükséges).

- **az anya** **családi állapotának igazolása céljából:**

- magyar állampolgár anya esetén a hajadon családi állapotot nem kell igazolni,

- elvált családi állapotú anya esetén: a válást is tartalmazó házassági anyakönyvi kivonatot (amennyiben a megszűnt házasság az elektronikus anyakönyvi rendszerben elérhető, nem szükséges a házassági anyakönyvi kivonatot csatolni)

- özvegy családi állapotú anya esetén: az elhalálozott férj halotti anyakönyvi kivonatát / vagy a megszűnt házasságról a férj halálesetének adatait is tartalmazó házassági anyakönyvi kivonatot (amennyiben a haláleset és / vagy a házasság az elektronikus anyakönyvi rendszerben elérhető, nem szükséges a házassági- / halotti anyakönyvi kivonatot csatolni)

**A nem magyar állampolgár anya** családi állapotáról az igazolást az állampolgársága szerinti hatóság állítja ki. (Például: az adott külföldi hatóság magyarországi konzulja, az anya külföldi születési helye szerinti anyakönyvvezető, külföldi – az adatok nyilvántartására kijelölt hatóság (pl. anyakönyvvezető, okmányiroda, bíróság, minisztérium stb.), stb.)

- **az anya nyilatkozatát** arról, hogy

- a gyermek reprodukciós / nem reprodukciós eljárásból származik,

- a mai napig más férfi elismerte / nem ismerte el magáénak a gyermeket,

- bírósági eljárás van / nincs folyamatban a gyermek családi jogállásának rendezése miatt

Az anya az apai elismerő nyilatkozatot felvevő hatóság előtt nyilatkozik a fentiekről.

Amennyiben a gyermek reprodukciós eljárásból származik, **apai elismerő nyilatkozat felvételére nincs szükség**, tekintve, hogy a gyermek apja a reprodukciós eljárásban részt vett férfi. Ezt a gyermek megszületését követően az illetékes szakorvos, a szülő kérelmére igazolja. Az igazolást, amely tartalmazza az eljárásban részt vett férfi és nő személyazonosításra alkalmas adatait (legalább a születési: név, hely, idő; anyja neve), a beültetés időpontját, azt a tényt, hogy ebből a beültetésből mikor, hol, milyen nemű gyermek született; a megszületett gyermek nevét; az igazolást kiállító: intézmény nevét, orvos nevét, orvos aláírását, orvos bélyegzőlenyomatát; a kiállítás dátumát.

A reprodukciós eljárásról szóló igazolás eredeti példányát az anyakönyvvezetőnek le kell adni. A gyermek családi nevére vonatkozó megállapodást, a gyermek születése előtt is jegyzőkönyvbe lehet foglalni a fent rögzített, apai elsimerő nyilatkozat felvételére jogosult hatóságok előtt.

- **megszületett gyermek családi jogállásának rendezése esetén:**

- a gyermek születési anyakönyvi kivonatát (amennyiben a születés az elektronikus anyakönyvi rendszerben elérhető, nem szükséges a születési anyakönyvi kivonatot csatolni)

- az anya családi állapotának igazolását a gyermek születésének időpontjában (amennyiben változott a gyermek születését követően)

- végleges bírósági végzést az apaság vélelmének megdöntéséről (amennyiben korábban más férfi volt apaként bejegyezve)

- **születendő gyermek családi jogállásának rendezése esetén:** szakorvosi igazolást (szülész-, nőgyógyász szakorvos állítja ki)

A szakorvosi igazolásnak tartalmazni kell: az anya viselt nevét, az anya születési nevét, az anya születési idejét, a magzat fogantatásának vélelmezett időpontját, a gyermek születésének várható időpontját, az igazolást kiállító intézmény nevét, az igazolást kiállító orvos nevét, az igazolást kiállító orvos aláírását, az igazolást kiállító orvos bélyegzőjének lenyomatát, az igazolás kiállításának dátumát.

**A nem magyar nyelven kiállított irat** – ha az ügyfajtára vonatkozó jogszabály másként nem rendelkezik – csak hiteles magyar fordítással ellátva fogadható el. Az Európai Unió tagállamaiban kiállított okiratok többnyelvű formanyomtatvány csatolásával – bizonyos esetekben - fordítás nélkül is elfogadhatók. Erről a befogadó hatóság, az okirat bemutatását követően dönt.

A harmadik országok által kiállított okiratok - eltérő rendelkezés hiányában - csak akkor fogadhatók el, ha azt a kiállítás helye szerinti államban felülhitelesítéssel látták el.

A nem magyar állampolgár által tett jognyilatkozatok felvételekor, **amennyiben valamelyik fél vagy egyik fél sem beszéli a magyar nyelvet, tolmács közreműködésére** van szükség.